Dieper betekenis van 'kroon ' ontgin | Netwerk24
Dieper betekenis van 'kroon ' ontgin
Deur Madli Grobbelaar 30 Junie 2020 06:00
Pennie Krog by haarkunswerk getiteld Corona.Foto: Madli Grobbelaar
Die eienaar van die Ein Rimmon-kunsskool, Pennie Krog, het die staat van inperking gebruik om die Covid-19-pandemie se uitwerking op die mensdom in 'n kunswerk te verewig.
Die skildery genaamd Coronaneem die form van 'n sluitsteen aan, wat Jesus simboliseer.
Die skrif in die skildery, 'n gedeelte uit Johannes 17 in die Bybel, lees soos volg: "Want die woorde wat U my gegee het, het Ek aan hulle gegee; en hulle het dit ontvang en waarlik erken dat Ek van U uitgegaan het."
Krog deel die boodskap van die skildery.
"Corona beteken kroon en hierdie kroon het dorings wat ons denke penetreer sodat ons Jesus opnuut moet soek in die vreemde, vernuwende tye," sê Krog.
"Gister se manier van dink was vir almal 'n bekende gewoonte, dit het sekuriteit gebied, maar dit geld nie meer nie. Die toekoms is onseker en daarom moet ons Hom soek in vandag se tyd sodat ons sy stem kan hoor vir leiding."
In die kunswerk is daar 'n vlieër wat die woord "rhema" simboliseer, wat ons identiteit in God is. Die tou is ons hoop in Christus en die sleutel is die nuwe kennis en nuwe manier van dink, oor hoe Hy homself gaan openbaar in die on­sienlike realiteit van vandag.
"Soos wat ons Hom soek, word ons daagliks verander met nuwe maniere van dink, sodat ons in ritme en eenheid kom as die liggaam van Christus."